Et farvel til den betalte frokostpause i det offentlige vil skabe 46.000 nye jobs, skriver Politiken i en misvisende overskrift på baggrund af et fortænkt regnestykke fra Dansk Arbejdsgiverforening (DA).

Læseren får næsten det indtryk, at man ved at fjerne frokostpausen får 46.000 nye jobs i det offentlige. Det lyder jo noget forjættende, og gid det var så vel. En mere korrekt overskrift kunne lyde på, at det snarere kan skabe 46.000 nye ledige. Postulatet går nemlig på, at man ved at sætte arbejdstiden op kan fjerne 46.000 stillinger.

For slet ikke at tale om, hvad det vil koste, hvis alle offentligt ansatte begynder nøjeregnende at tælle på fingrene; det vil sige, at de ikke længere ser nogen grund til at udvise fleksibilitet, og at de ikke står til rådighed i frokostpausen.